Queen II

היסטוריה

בסוף נובמבר 1972, משהסתיימו ההקלטות לאלבום הבכורה, הלהקה עמדה לצאת לסיבוב הופעות במטרה לשווק אותו. בשל בעיות בהנהלתה, נאלצה הלהקה להוציא את האלבום תחת חברת ההקלטות העצמאית, Trident, ובנוסף הוא יצא כשמונה חודשים לאחר סיום העבודה עליו. בזמן הזה, חברי הלהקה כבר החלו לעבוד על חומרים נוספים לאלבום השני והיו להוטים להתחיל בהקלטות. מספר שירים חדשים נכתבו מיד לאחרי צאת האלבום הראשון וחלק מהשירים שנכתבו כבר, עברו חידוש. 
השיר See What A Fool I've Been הוא מהתקופה בטרם הצטרפותו של פרדי מרקיורי ללהקה, כשעוד נקראה Smile. השיר נכתב בהשראת זיכרון של בריאן מיי מתוכנית טלוויזיה בה בוצע שיר בלוז, That's How I Feel, על ידי סוני, טרי ובראוני מקגי (מיי גילה מחדש את השיר בשנת 2004, לאחר שמעריץ מצא אותו עבורו). השירים Ogre Battle ו-Father to Son נכתבו בתקופה של אלבום הבכורה, אך הלהקה החליטה לדחות את הקלטתו.
באוגוסט 1973 חזרו חברי הלהקה אל אולפני Trident, כשהפעם התאפשר להם להשתמש באולפן בשעות נוחות יותר. עבור אלבום שנחשב מורכב יחסית, עם ביצועים ווקאליים, הרמוניות וכלי נגינה בעלי רבדים רבים, הוא הוקלט בזמן קצר - כחודש. גרסה מלאה לקטע האינסטרומנטלי שחותם את אלבום הבכורה Seven Seas Of Rhye, נכללה באלבום, בידיעה מראש שהשיר יהיה הסינגל הראשי של האלבום. אחרי הכישלון המסחרי של הסינגל Keep Yourself Alive, שנלקח מאלבום הבכורה, החליטו חברי הלהקה שעליהם ליצור סינגל שלא יהיה ארוך מדי, ללא פתיח או סולו גיטרה. 
מיתולוגיה ואומנות היו שניים מתחביביו של מרקיורי והם באו לידי ביטוי בשיר The Fairy Feller's Master Stroke ("מכת המחץ של חוטב העצים של הפיות"), שקיבל את שמו מציור של ריצ'רד דאד באותו השם. המאורעות בתמונה של דאד הם בהשראת דמויות אגדיות כשבציור הן מסתודדות סביב חוטב העצים כדי לצפות בו מפצח אגוז עבור הכרכרה החדשה של המלכה מאב.
מיק רוק התבקש לעשות את עבודת הצילום לעיצוב עטיפת האלבום. מרקיורי הושפע מצילום של השחקנית מרלן דיטריך מביטה באפלה אל זרקור לבן, כשעשן מהסיגריה שלה מקיף אותה והצילום לאלבום נעשה בהשראתו. עטיפת האלבום הפכה לאחת מהתמונות המזוהות ביותר עם הלהקה, כשבהמשך היא השתמשה בה לבסיס קליפ הפרומו של הלהיט Bohemian Rhapsody.
בסוף שנת 1973 האלבום הושלם. הלהקה הוסיפה את השירים Ogre Battle ,Procession ו-Father To Son באופן מידי לרשימת השירים בהופעות שלהם ויצאה לסבב אינטנסיבי. פעם נוספת, אולפני Trident עיכבו את הוצאת האלבום מכיוון שבאותה התקופה אלבום הבכורה של קווין רק יצא לשוק באנגליה וטרם יצא לשוק בארצות הברית. לבסוף, Queen II יצא לחנויות באנגליה ב-8 במרץ 1974.
האלבום הצליח בבריטניה והגיע למקום החמישי במצעדים, אך המכירות בארצות הברית לא הראו הצלחה מסחררת. באלבום זה הלהקה עיצבה את הסאונד הייחודי שלה, הכולל שילוב בין מוזיקת רוק ומוטיבים של מוזיקה קלאסית וכן כולל השפעות ניכרות מהרוק המתקדם: אלבום בעל קונספט, מחולק לחלקים ולנושאים שונים, המשכיות בין השירים ועוד.

מבנה האלבום

במקור, האלבום חולק לשני חלקים, כאשר בגרסת התקליט, כל צד בתקליט היווה אחד משני החלקים. הצד הראשון נקרא white side (הצד הלבן) הכולל שירים בעלי מורכבות מוזיקלית פשוטה יחסית. מלבד שיר אחד, The Loser In The End, שנכתב על ידי מתופף הלהקה, רוג'ר טיילור, כל השירים בחלק הזה נכתבו בידי בריאן מיי, הגיטריסט. הצד השני של האלבום נקרא black side (הצד השחור). כל שירי צד זה נכתבו בידי פרדי מרקיורי, שירים בעלי מורכבות מוזיקלית רבה יותר, הן בלחנים והן במלל המורכב שעוסק בנושאים פנטזיים ואגדיים, כגון מלוכה, מפלצות, פיות וספנים. השירים באלבום מתחברים ויוצרים סיפור אחד מתמשך.
מוטיב המלכה הוא מוטיב החוזר על עצמו בשני החלקים באלבום, כשהוא מופיע בשיר מסוים שמהווה את השיא של כל חלק. בחלק הראשון זהו השיר White Queen (מלכה לבנה) ובחלק השני השיר הוא The March Of The Black Queen (תהלוכת המלכה השחורה), שמהווה את שיא הדרמה בחלק הזה, אך גם באלבום כולו. הייחודיות בשיר היא במורכבות שלו, שכוללת מעברים לא עקביים בין קטעי מוזיקה רגועה למוזיקה כבדה ומלאת דרמה. השיא מהווה ניצנים ראשונים ללהיט העתיד לבוא של הלהקה- Bohemian Rhapsody.